ไทยพาณิชย์เชียร์พลังงาน
เน้นหุ้นPTT-TOP-BANPU  ไอที-พาณิชย์-การแพทย์แพง
17 ม.ค. 2555

เน้นหุ้นPTT-TOP-BANPU  ไอที-พาณิชย์-การแพทย์แพง
บล.ไทยพาณิชย์ ยันชอบหุ้นสินค้าโภคภัณฑ์ เลือก PTT TOP และ BANPU เป็นหุ้นแนะนำ
บริษัทหลักทรัพย์ (บล.) ไทยพาณิชย์ ออกบทวิเคราะห์กลยุทธ์ลงทุนฉบับแรกปี 2555 ยังชื่นชอบหุ้นสินค้าโภคภัณฑ์ ทั้งบริษัท ปตท. (PTT) บริษัท ไทยออยล์ (TOP) และบริษัท บ้านปู (BANPU) แทนที่จะเลือกหุ้นกลุ่มไอซีที พาณิชย์ และการแพทย์ซึ่งราคาปรับตัวเหนือ ตลาดไปมากแล้วในปี 2554
นอกจากนี้ ยังตัดกลุ่มธนาคารพาณิชย์จากการเป็นหุ้นที่ชื่นชอบเพราะสภาวะแวดล้อมในการทำธุรกิจ เช่น อัตราดอกเบี้ย และภาวะเศรษฐกิจเปลี่ยนแปลง และยังมีความเสี่ยงเกี่ยวกับการถูกธนาคารแห่งประเทศไทย (ธปท.) เรียกเก็บค่าธรรมเนียมเพิ่มเติมเพื่อ นำเงินไปใช้ชำระหนี้กองทุนเพื่อการฟื้นฟู และพัฒนาระบบสถาบันการเงิน
นักวิเคราะห์ บล.ไทยพาณิชย์ คาดการณ์ว่ากำไรสุทธิปี 2555 ของกลุ่มธนาคารพาณิชย์จะปรับลดลง 4-8% จากประมาณการปัจจุบัน 
กลุ่มพลังงานยังมีโอกาสปรับตัวเพิ่มขึ้นได้อีก โดยจะได้รับปัจจัยหนุนจากข่าวดีเกินคาดเกี่ยวกับเศรษฐกิจสหรัฐและสถานการณ์ในยุโรป 
ในขณะเดียวกันราคาน้ำมันดิบในปี 2555 อาจจะสูงกว่าตัวเลขที่ตลาดคาดการณ์ในผลสำรวจของบลูมเบิร์กที่ 109 เหรียญสหรัฐสำหรับน้ำมันดิบเบรนต์ และ 100 เหรียญสหรัฐสำหรับน้ำมันดิบ เวสต์เทกซัส โดยมีสาเหตุมาจากสถานการณ์ตึงเครียดในตะวันออกกลาง โดยเฉพาะความตึงเครียดในปัจจุบันระหว่างอิหร่านกับชาติตะวันตก
ตัวเลขเศรษฐกิจสหรัฐที่รายงานมาตั้งแต่ต้นเดือน ม.ค.ดีกว่าคาด และมีความเป็นไปได้สูงขึ้นที่รัฐบาลจีนจะผ่อนปรนนโยบายการเงินหลังจากอัตราเงินเฟ้อเดือน ธ.ค.ของจีนปรับตัวลดลงต่อเนื่อง เป็นปัจจัยสนับสนุนทางพื้นฐานที่สำคัญต่อราคาสินค้าโภคภัณฑ์และหุ้น 
ด้านบริษัท ไทยออยล์ คาดในสัปดาห์นี้ ราคาน้ำมันดิบเบรนต์จะเคลื่อนไหวในกรอบ 107-115 เหรียญสหรัฐ ส่วนเวสต์เทกซัสอยู่แถว 95–103 เหรียญสหรัฐ แนวโน้มราคาน้ำมันจะยังคงยืนอยู่ในระดับสูง